Πανίκος Κρυστάλλης

Ο Πανίκος Κρυστάλλης  (1 Ιουλίου 1938 – 9 Ιουνίου 2025) ήταν Κύπριος ποδοσφαιριστής και προπονητής. Αγωνίστηκε στη θέση του επιθετικού.

 Βιογραφικά στοιχεία 
Γεννήθηκε την 1η Ιουλίου 1938 στον Αμίαντο. Μεγάλωσε στη Λεμεσό. Το όνομα του ήταν Πανίκος Αναστασίου. Ακολούθως, με ένορκη δήλωση, το άλλαξε σε Κρυστάλλης για να τιμήσει τη μητέρα του Χρυστάλλα η οποία τον μεγάλωσε μόνη της καθώς ο πατέρας του είχε πεθάνει πολύ νωρίς.

Απεβίωσε στις 9 Ιουνίου 2025, σε ηλικία 86 ετών.

 Ποδοσφαιρική καριέρα 
Ξεκίνησε την καριέρα του από την ΑΕΛ Λεμεσού το 1952. Στην πρώτη ομάδα ξεκίνησε να αγωνίζεται το 1955. Στην ΑΕΛ παρέμεινε έως το 1956 κατακτώντας 2 πρωταθλήματα.

Το 1956 ήταν ένας από τους ποδοσφαιριστές που αποχώρησαν ή διαγράφησαν από την ΑΕΛ. Οι πλείστοι εντάχθηκαν στον Απόλλων Λεμεσού. Ο Πανίκος Κρυστάλλης αγωνίστηκε στον Απόλλωνα από το 1956 έως το 1961. Την περίοδο 1960-61 αναδείχθηκε πρώτος σκόρερ του πρωταθλήματος.

Το 1961 τον κάλεσε η Ομόνοια Λευκωσίας (μαζί με τον Βάσο Αριστοτέλου) να ενισχύσει την ομάδα σε φιλικά παιχνίδια που έδωσε στη Βουλγαρία και στη Σοβιετική Ένωση.

Το 1961 μετεγγράφηκε στην ΑΕΚ Αθηνών. Στην ΑΕΚ παρέμεινε έως το 1963, κατακτώντας ένα πρωτάθλημα. Η αποχώρηση του από την ΑΕΚ -χωρίς ο ίδιος να γνωρίζει κάτι- πραγματοποιήθηκε μετά από παρέμβαση του Σπύρου Κυπριανού (Υπουργός Εξωτερικών της Κύπρου την περίοδο εκείνη), ο οποίος ζήτησε να επιστρέψει στον Απόλλωνα ώστε να παραμείνει η ομάδα στην Α΄ κατηγορία.

Το 1963 επέστρεψε στον Απόλλωνα οδηγώντας την ομάδα στην κατάκτηση δύο κυπέλλων (1966, 1967). Μάλιστα, το δεύτερο κύπελλο το κατάκτησε όντας παίκτης-προπονητής της ομάδας. Διετέλεσε παίχτης-προπονητής του Απόλλωνα από το 1967 έως το 1969. Το 1969 εκδιώχθηκε από την ομάδα μετά από διαφωνία με τον προπονητή. 

Το 1970 επέστρεψε στην ΑΕΛ μετά από πρόταση του Νίκου Σολομωνίδη. Την περίοδο 1972-1974 ήταν παίχτης-προπονητής της ΑΕΛ ενώ την περίοδο 1974-1976 μόνο προπονητής. Προπονητής διετέλεσε και στον Ευαγόρα Πάφου.

Επιπλέον, αγωνίστηκε και στην Εθνικής Κύπρου την περίοδο 1960-1970. Αργότερα, διετέλεσε προπονητής της Εθνικής Κύπρου την περίοδο 1976-1977.

Το 2021 τιμήθηκε από κοινού από τον Απόλλων και την ΑΕΚ.

Τα τελευταία χρόνια ασχολήθηκε με τη ζωγραφική.

Τίτλοι
Ως ποδοσφαιριστής της ΑΕΛ
 Πρωτάθλημα Κύπρου (2): 1954-55, 1955-56

Ως ποδοσφαιριστής της ΑΕΚ
 Πρωτάθλημα Ελλάδας (1): 1962-63

Ως ποδοσφαιριστής του Απόλλωνα
 Κύπελλο Κύπρου (2): 1965-66, 1966-67

 Πρωτάθλημα Β΄ κατηγορίας (1): 1956-57

Παραπομπές

Βιβλιογραφία

 Εξωτερικοί σύνδεσμοι 
 Βιογραφικό ντοκιμαντέρ για τον ποδοσφαιριστή Πανίκο Κρυστάλλη
 Συνέντευξη του Πανίκου Κρυστάλλη (2018)

Κατηγορία:Κύπριοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές ΑΕΛ Λεμεσού
Κατηγορία:Ποδοσφαιριστές Απόλλων Λεμεσού
Κατηγορία:Ποδοσφαιριστές Α΄ κατηγορίας Κύπρου
Κατηγορία:Προπονητές ποδοσφαίρου Απόλλων Λεμεσού
Κατηγορία:Προπονητές ποδοσφαίρου ΑΕΛ Λεμεσού
Κατηγορία:Κύπριοι προπονητές ποδοσφαίρου
Κατηγορία:Ποδοσφαιριστές Εθνικής Κύπρου
Κατηγορία:Προπονητές ποδοσφαίρου Εθνικής Κύπρου
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ξένοι ποδοσφαιριστές στην Ελλάδα
Κατηγορία:Κύπριοι ποδοσφαιριστές στο εξωτερικό
Κατηγορία:Προπονητές ποδοσφαίρου Ευαγόρα Πάφου